‹‹በኢትዮጵያ የተጀመረው ለውጥ በጣም ሰላማዊ በሆነ መንገድ ግቡን እንዲመታ ነው የተመለስነው›› አቶ ዳውድ ኢብሳ፣ የኦነግ ሊቀመንበር
የኦሮሞ ነፃነት ግንባር (ኦነግ) አመራር አባላት ቅዳሜ መስከረም 5 ቀን 2011 ዓ.ም. ከቀኑ 6፡10 ሰዓት ላይ አዲስ አበባ ቦሌ ዓለም አቀፍ ኤርፖርት ከደረሱ በኋላ፣ በእንግዳ መቀበያ ሳሎን መግለጫ የሰጡት የድርጅቱ ሊቀመንበር አቶ ዳውድ ኢብሳ ከ26 ዓመታት በኋላ ወደ አገር ቤት የተመለሱት፣ በአገሪቱ የተጀመረው ለውጥ በጣም በሰላማዊ መንገድ ግቡን እንዲመታ ለማድረግ ነው አሉ፡፡ ለውጡ በሁሉም መስክ በሰላማዊ መንገድ፣ ማለትም በፀጥታም ሆነ በዴሞክራሲ ግቡን እንዲመታ ኦነግ የሚፈለግበትን ይወጣል ሲሉም አስታውቀዋል፡፡ሰላማዊ የፖለቲካ ትግሉን ለመቀላቀል ከሕዝቡ፣ ከሠራዊቱና ከወጣቶች ጋር ውይይቶችና ሥልጠናዎች በተከታታይ እንደሚደረግ አስታውቀው፣ ለውጡ በሁሉም መስክ በጣም የተሳካ እንዲሆን የበኩላቸውን እንደሚያደርጉ አስረድተዋል፡፡ በለውጡ እንቅስቃሴ የኢትዮጵያ ወጣቶች፣ ቄሮና በአጠቃላይ የኢትዮጵያ ሕዝብ መሳተፋቸውን፣ ኦነግም የዚህ ለውጥ አካል ስለነበር ወደ አገር ቤት ተመልሷል ብለዋል፡፡ በአሁኑ ጊዜ ሥልጣን ላይ ያለው ኃይል ለውጡ በሰላማዊ መንገድ እንዲከናወን በራፉን መክፈቱን ገልጸው፣ ከዚህ ኃይል ጋር በመሆን ለውጡ ግቡን እንዲመታና የኦነግን ተሳትፎ ሙሉ ለማድረግ ድርጅቱ ወደ አገር ቤት መግባቱን አክለዋል፡፡በአገሪቱ የዴሞክራሲ ሥርዓት ለማስፈን ከዚህ ቀደም ከፍተኛ መስዋዕትነት መከፈሉንና መታገላቸውን የገለጹት አቶ ዳውድ፣ የዴሞክራሲ ሥርዓት ግንባታ ያለ የሕግ የበላይነት እንደማይመጣ በመግለጽ፣ ‹‹የሕግ የበላይነት ከዛሬ ጀምሮ በኦነግ፣ በመንግሥት፣ በሌሎች የፖለቲካ ኃይሎችና በሕዝቡ ጭምር ተግባራዊ መሆን ይኖርበታል፤›› ብለዋል፡፡የኦነግ ሠራዊትም ቅዳሜ መስረም 5 ቀን 2011 ዓ.ም. ጠዋት ከኤርትራ በዛላምበሳ በኩል ገብቷል፡፡ እስከ 1,500 ወታደሮቹን ይዟል የተባለው የኦነግ ሠራዊት ቅዳሜ ረፋድ ላይ በአዲግራት ከተማ የቁርስ ግብዣ ከተደረገለት በኋላ፣ መቀሌ ከተማ በመግባት የምሳ ግብዣ እንደተደረገለት ታውቋል፡፡በአቶ ዳውድ የሚመራው የኦነግ አመራሮች ቡድን በመስቀል አደባባይ ከአዲስ አበባና ዙሪያዋ ከተሞች፣ እንዲሁም ከተለያዩ የኦሮሚያ ክልል አካባቢዎች በመጡ ከፍተኛ ቁጥር ባላቸው አደባባዩን ባጨናነቁ የኦሮሞ ተወላጆች አቀባበል ተደርጎለታል፡፡ በፀሎትና በምርቃት በተጀመረው የአቀባበል ሥነ ሥርዓት ላይ፣ የአዲስ አበባ ከተማ ምክትል ከንቲባ ታከለ ኡማ (ኢንጂነር) እና የኦሮሚያ ክልላዊ መንግሥት ባለሥልጣናት ተገኝተዋል፡፡ በሥነ ሥርዓቱ ላይ ንግግር ያደረጉት አቶ ዳውድ፣ ይህ ለውጥ እንዲመጣ አስተዋጽኦ ላደረጉ በሙሉ ምሥጋናቸውን አቅርበዋል፡፡ ይህ በዚህ እንዳለ መሰንበቻውን ለኦነግ አመራሮች በሚደረገው አቀባበል ምክንያት በአዲስ አበባ አንዳንድ ሥፍራዎች ግጭት መከሰቱ ይታወሳል፡፡ ነገር ግን በኦሮሚያና የአዲስ አበባ ወጣቶችና በፀጥታ ኃይሎች በመቀናጀት ባደረጉት ጥረት ሥነ ሥርዓቱ በሰላም ተጠናቋል፡፡ ቀደም ሲል ግን ይህ ሰላም እንዲመጣ ማሳሰቢያ መሰጠቱ አይዘነጋም፡፡ ጠቅላይ ሚኒስትር ዓብይ አህመድ (ዶ/ር) ሐሙስ መስከረም 3 ቀን 2011 ዓ.ም. በወቅታዊ ጉዳዮች ላይ በሰጡት ጋዜጣዊ መግለጫ፣ በአገሪቱ የመጣው ለውጥ አንደኛ ባለቤት የኢትዮጵያ ሕዝብ ስለሆነ ከውጭ የሚገቡ የፖለቲካ ድርጅቶች የማግለል አካሄድ ሊተከሉ አይገባም ብለዋል፡፡ በአገሪቱ እየሰፈነ ያለው ሐሳብን በነፃነት የመግለጽ መብት ሰንደቅ ዓላማንም የሚያጠቃልል ነው ያሉት ጠቅላይ ሚኒስትሩ፣ ሰንደቅ ዓላማን ምክንያት በማድረግ አገርን ለማበጣበጥ መዳከር ተቀባይነት የለውም ሲሉ አስታውቀው ነበር፡፡ የኢትዮጵያ ሕዝብ በዚህ ምክንያት ለውድመትና ለግጭት እንዳይዳረግ ጠይቀዋል፡፡ ‹‹ከውጭ የሚመጡ ኃይሎችን አውሮፕላን ማረፊያ ድረስ ሄደን የምንቀበለው እኛም እነሱም አሸናፊ በመሆናቸን ነው፤› ሲሉም አክለዋል፡፡የፌዴራል ፖሊስ ኮሚሽነር ጄኔራል ዘይኑ ጀማል ከአርበኞች ግንቦት 7 ለአንድነትና ዴሞክራሲ ንቅናቄ ሊቀመንበር ብርሃኑ ነጋ (ፕሮፌሴር) እና ከኦነግ ሥራ አስፈጻሚ ኮሚቴ አባል አቶ ኢብሳ ነገዎ ጋር በሰጡት መግለጫ፣ በወጣቶች አማይነት የሚፈጠር ሕገወጥ ተግባርና ግጭትን ፖሊስ እንደማይታገስ አስታውቀው ነበር፡፡ የአንዱን ሰንደቅ አውርዶ የሌላውን ዓርማ መስቀል ግጭት መፍጠሩን አስታውሰው፣ ችግሮችን በውይይት መፍታት ሲቻል ወዳላስፈላጊ ግጭት መግባት ተገቢ አይደለም ብለዋል፡፡ ፖሊስ የሕግ የበላይነትን የማስከበር ኃላፊነት ስላለበት ግጭቶችን በትዕግሥት አያልፍም ሲሉም ማስጠንቀቃቸው ይታወሳል፡፡የአርበኞች ግንቦት 7 ንቅናቄ ሊቀመንበር ብርሃኑ (ፕሮፌሰር) በበኩላቸው፣ በዴሞክራሲ ሥርዓት ግንባታ ውስጥ ልዩነቶችን መቀበል የግድ ነው ብለዋል፡፡ ልዩነቶቹ ደግሞ ሐሳቦችን፣ ሰንደቅ ዓላማዎችንና ዓርማዎችን ሊያጠቃልሉ ይችላሉ ሲሉም አክለዋል፡፡ ‹‹የዴሞክራሲ ሥርዓት እንገንባ ብለን ስንነሳ ሥርዓቱን ለመገንባት የሚያስፈልጉ ባህርያትን ተቀብለን ካልተነሳን ግን ሥርዓቱን መገንባት አንችልም፤›› ብለው፣ ልዩነቶችን መቀበል ግድ መሆኑን አስረግጠዋል፡፡ ‹‹በአዲስ አበባ ከተማ የተስተዋለው ችግር ደግሞ ከዚህ ጋር የሚፃረር ነው፡፡ ማንኛውም አካል ስሜቴን ይገልጽልኛል ያለውን ዓርማ የመያዝና የማውለብለብ መብት አለው፤›› በማለት አስረድተዋል፡፡ የኦነግ ሥራ አስፈጻሚ ኮሚቴ አባል አቶ ኢብሳም፣ በአዲስ አበባና በአካባቢው የተስተዋሉ ችግሮች ተቀባይነት እንደሌላቸው፣ ወጣቶች ተገቢ ካልሆኑ እንቅስቃሴዎች መቆጠብ እንዳለባቸው አሳስበው፣ ግጭትና ተገቢ ያልሆነ ፉክክር ኦነግን አይወክልም ሲሉ አክለዋል፡፡የአዲስ አበባ ከተማ ምክትል ከንቲባ ታከሉ ኡማ (ኢንጂነር) ዓርብ መስከረም 4 ቀን 2011 ዓ.ም. በሰጡት መግለጫ፣ ሕዝቡ የፖለቲካ ትርፍ ለማግኘት ከሚያንቀሳቀሱ ኃይሎች ራሱን መጠበቅ አለበት ብለዋል፡፡ ሕዝብን ሕዝብ በማጋጨት የከተማውን ፀጥታ በማደፍረስ የሚንቀሳቀስ ማንኛውም ኃይል የከተማ አስተዳደሩ አይታገስም ሲሉም አስጠንቅቀዋል፡፡ መሰንበቻውን የታዩት የፀጥታ ችግሮችም ኅብረተሰቡን አይወክሉም ብለዋል፡፡ ግጭት በሚያንቀሳቀሱ አካላት ላይ አስተዳደሩ ሕጋዊ ዕርምጃ እንደሚወስድ፣ የአዲስ አበባ ነዋሪዎችም የኦነግ አመራሮችን ለመቀበል ከኦሮሚያ ክልል የሚመጡ ወንድሞቹን በእንግዳ ተቀባይነት ስሜት በፍቅር ተቀብሎ እንዲያስተናግድ ጥሪ አስተላልፈዋል፡፡ከረቡዕ መስከረም 2 ቀን 2011 ዓ.ም. እስከ ዓርብ መስረም 4 ቀን 2011 ዓ.ም. ድረስ በአዲስ አበባ የተለያዩ ሥፍራዎች በኦነግ ደጋፊ ወጣቶችና በከተማው ወጣቶች መካከል ግጭት መፈጠሩ ይታወሳል፡፡ በተለይ በመርካቶና አውቶብስ ተራ፣ በኮልፌ፣ በአስኮ፣ በአዲሱ ገበያ፣ በፖያሳና በጊዮርጊስ ዳግማዊ ምኒልክ አደባባይ የተከሰቱት ግጭቶች ለአብነት ይጠቀሳሉ፡፡የአዲስ አበባ ፖሊስ ምክትል ኮሚሽነር ዘለዓለም መንግሥቴ ለኦነግ አመራሮች አቀባበል አስፈላጊው ዝግጅት መደረጉን በሰጡት መግለጫ እንዳስታወቁት፣ በተለይ በሦስቱ ቀናት በሰንደቅ ዓላማና በዓርማ ምክንያት ግጭት ለመቀስቀስ ሙከራ ተደርጓል፡፡ ወደ አዲስ አበባ ከተማ ስለታማ ነገሮችን ይዘው የተገኙ ሰዎች መኖራቸውን ጠቁመው፣ ፖሊስ ባደረገው ዝግጅት ሰዎቹን መቆጣጠሩን አስታውቀዋል፡፡ ግጭት በቀሰቀሱ አካላትም ላይ ሕጋዊ ዕርምጃ ይወስደል ብለዋል፡፡ለሪፖርተር አስተያየታቸውን የሰጡት የተለያዩ የኅብረተሰብ ክፍሎች፣ ከውጭ የሚገቡትም ሆነ አገር ውስጥ ያሉ የተለያዩ የፖለቲካ ድርጅቶች በሰላማዊ መንገድ ለመታገል ከወሰኑ ደጋፊዎቻቸው ከፀብና ከግጭት እንዲርቁ ጠንክረው መሥራት አለባቸው ብለዋል፡፡ ኢትዮጵያ ሰላማዊና ዴሞክራሲያዊ አገር እንድትሆን ለሁሉም የፓርላማ ፓርቲዎች እኩል የሆነ ሜዳ መዘጋጀት የሚችለው፣ የተለያዩ ሐሳቦች በነፃነት የሚስተናገዱበት ሁኔታ ሲፈጠር መሆኑን ገልጸዋል፡፡ ወጣቶችም ሆኑ የተለያዩ የኅበረተሰቡን ክፍሎች የሚፈልጉትን መደገፍ የሚችሉት በሰላማዊና በሕጋዊ መንገድ መሆን እንዳለበት፣ በወንድማማችነት ስሜትም የተለያዩ የፖለቲካ አቋሞችን በማራመድ ዴሞክራሲያዊት አገር መገንባት ይገባል ሲሉም አሳስበዋል፡፡ ቅዳሜ ዕለት ለኦነግ አመራሮች በመስቀል አደባባይ በታደሙ ከተለያዩ ሥፍራዎች ለመጡ ሰዎች፣ የአዲስ አበባ ወጣቶች የታሸጉ ውኃዎችንና ደረቅ ምግቦችን ከማቅረብ በተጨማሪ ለትራንስፖርት የሚሆን የገንዘብ ድጋፍ ለአስተባባሪዎች ሲሰጡ ተስተውሏል፡፡ ይህንን ዓይነቱን በጎ ድርጊት ብዙዎች ያሞገሡት ሲሆን፣ ለአገር የሚያስፈልገው እንዲህ መደጋገፍ እንጂ መናቆርና ግጭት አይደለም ሲሉም ተሰምተዋል፡፡ በከተማዋ የተለያዩ አካባቢዎች የሚገኙ ወጣቶችም የታሸጉ ውኃዎችንና ደረቅ ምግቦችን በመስጠት እንግዶችን ሸኝተዋል፡፡ኦነግ በ1965 ዓ.ም. ኦሮሚያን ነፃ ለማውጣት የተመሠረተ አንጋፋ ድርጅት ሲሆን፣ በ1983 ዓ.ም. ኢሕአዴግ አዲስ አበባን ከተቆጣጠረ በኋላ በተመሠረተው የሽግግር መንግሥት ምክር ቤት 12 መቀመጫዎች ነበሩት፡፡ ነገር ግን ከኢሕአዴግ ጋር ባለመግባባቱ በ1984 ዓ.ም. ከአገር በመውጣት ወደ ትጥቅ ትግል ገብቶ ለ26 ዓመታት ቆይቷል፡፡ ከ26 ዓመታት ቆይታ በኋላ ነበር ከኤርትራ ባለፈው ቅዳሜ ወደ ኢትዮጵያ በመመለስ. በሰላማዊ የፖለቲካ ትግል ለመሳተፍ መወሰኑን ያስታወቀው፡፡ 